|  |
| --- |
| Tetrytsoliini |
| Tetrytsoliini |
| **Systemaattinen (IUPAC) nimi** |
| (RS)-2-(1,2,3,4-tetrahydronaftalen-1-yyli)-4,5-dihydro-1H-imidatsoli |
| **Tunnisteet** |
| CAS-numero | 84-22-0 |
| ATC-koodi | S01GA02 |
| PubChem CID | 5419 |
| DrugBank | DB06764 |
| **Kemialliset tiedot** |
| Kaava | C13H16N2 |
| Moolimassa | 200.285 g/mol |
| **Farmakokineettiset tiedot** |
| Hyötyosuus |  ? |
| Metabolia |  ? |
| Puoliintumisaika | 6 tuntia |
| Ekskreetio | virtsa |
| **Terapeuttiset näkökohdat** |
| Raskauskategoria | ? |
| Reseptiluokitus | itsehoitovalmiste (FI)  |
| Antotapa | silmätippa, nenäsumute |

**Tetrytsoliini** (suositeltu INN nimi) eli **tetrahydrosoliini** on imidatsoliinin johdannainen, jota käytetään silmätippoina. Suomessa tetrytsoliinia myydään valmistenimellä Oftan Starine. Joissain maissa ainetta käytetään myös nenäsumuteliuoksena.

Vaikutustapa
------------

Tetrytsoliini on alfa-2 adrenoreseptorin ja imidatsoliini-1 reseptorin (I-1) aktivoija eli agonisti. Pitkälti alfa-2 reseptorisitoutumisen vuoksi aine supistaa silmän sidekalvon suonia vähentäen siten silmien punoitusta. Silmän vauriot tai niitä ärsyttävät aineet taas aiheuttavat paikallisen tulehdusreaktion, joka laajentaa sidekalvojen suonia.

Nenäsumutteena aine estää nenän tukkoisuutta.

Yliannostuksessa ilmenevä sydämen sykkeen hidastuminen ja matala verenpaine johtuvat lähinnä I-1 reseptorisitoutumisesta. Kuiva suu ja rauhoittavat vaikutukset johtuvat alfa-2 sitoutumisesta.

Lääkekäyttö
-----------

0.5 mg/ml silmätippoja laitetaan silmään 1–2 tippaa 4–6 kertaa vuorokaudessa vähentämään silmän punoitusta, luomien turvotusta ja kyyneleritystä.

Sivuvaikutukset
---------------

Tetrytsoliini silmätipat voivat aiheuttaa näön sumeutta, silmän ärsytystä ja pupillien laajentumista. Pitkäaikaiseen käyttöön aine ei sovi, sillä tällöin sen vaikutus heikkenee tai lakkaa ja kehon totuttua lääkkeen jatkuvaan vaikutukseen, voi käytön lopettamisen jälkeen ilmetä silmien punertavuutta.

Yliannostuksen yleisin vaikutus on sydämen harvalyöntisyys. Muita vaikutuksia ovat väsymys, heikotus, kuiva suu, hengityksen hidastuminen, pupillien supistuminen, hypotermia, matala verenpaine tai hetkittäin korkea verenpaine. Vakavissa tapauksissa aineen vaikutukset verenkiertoon voivat aiheuttaa verenkiertoshokin. Yliannostukset ovat yleisimpiä lapsilla, jotka ovat nielleet ainetta.

Tetrytsoliini- tai muihin imidatsolimyrkytyksiin ei ole lääkettä ja hoito on oireita lieventävää, mutta hoidettuna myrkytykset johtavat harvoin kuolemaan.

Farmakokinetiikka
-----------------

Tetrytsoliini erittyy muuttumattomana virtsassa, ainakin osittain. Eräässä tutkimuksessa 10:lle terveelle henkilölle annettiin 0.5 mg/ml tetrytsoliiniliuosta silmätippoina 2 tippaa (0.025–0.05 mg) 0, 4, 8 ja 12 tunnin kohdalla. 24 tunnin aikana henkilöiden aineen veriseerumipitoisuus oli 13–210 ng/ml ja virtsapitoisuus 11–400 ng/ml. Molempien pitoisuudet saavuttivat maksimin noin 9 tunnin kuluttua viimeisestä annoksesta. Pitoisuudet vastaavat aineen normaalia silmätippakäyttöä. Suuremmat pitoisuudet voivat kieliä aineen väärinkäytöstä tai myrkytyksestä.

Rikollinen käyttö
-----------------

2018 Pohjois-Carolinassa nainen murhasi miehensä tetrytsoliinisilmätipoilla laittamalla niitä miehen juomaan veteen 3 päivän aikana.

Tetrytsoliinia on käytetty tyrmäystippoina lukuisissa raiskaustapauksissa, sillä aine aiheuttaa sekavuutta ja tajuttomuutta.

Kemia
-----

Tetrytsoliini on kiraalinen, sillä on (S)- ja (R)-enantiomeerit.

Aineen sulamispiste on 117–119 °C ja tetrytsoliini hydrokloridina (CAS 522-48-5) sulamispiste on 256–257 °C. HCl-suola on kiteistä valkeaa jauhetta, joka liukenee hyvin etanoliin ja veteen. Suola liukenee hiukan kloroformiin ja ei käytännössä lainkaan dietyylieetteriin.

Lähteet
-------

1. 1 2 3 4  ME Carr et al.: Tetrahydrozoline (Visine®) concentrations in serum and urine during therapeutic ocular dosing: a necessary first step in determining an overdose.  *Clinical Toxicology*, 2011-11, 49. vsk, nro 9, s. 810–814. PubMed:21972870. doi:10.3109/15563650.2011.615064. ISSN 1556-9519. Artikkelin verkkoversio.
2. 1 2 3 4  Oftan Starine silmätipat, liuos 0,5 mg/ml *laakeinfo.fi*.  Arkistoitu 20.3.2015. Viitattu 5.9.2018.
3. 1 2  ME Stillwell, JJ Saady: Use of tetrahydrozoline for chemical submission.  *Forensic Science International*, 10.9.2012, 221. vsk, nro 1-3, s. e12–16. PubMed:22554870. doi:10.1016/j.forsciint.2012.04.004. ISSN 1872-6283. Artikkelin verkkoversio.
4. ↑  International Non-Proprietary Names for Pharmaceutical Preparations.  *WHO Chronicle*, 1959, 13. vsk, nro 12, s. 474. Artikkelin verkkoversio.
5. ↑  Ihmisille tarkoitettujen lääkevalmisteiden valmisteyhteenvedot ATC-koodin perusteella: S01GA02 Fimea.
6. 1 2 3 4 5 6  JA Lowry, JT Brown: Significance of the imidazoline receptors in toxicology.  *Clinical Toxicology*, 25.3.2014, 52. vsk, nro 5, s. 454–469. doi:10.3109/15563650.2014.898770. ISSN 1556-3650. Artikkelin verkkoversio.
7. 1 2 3  E McLaurin: Brimonidine Ophthalmic Solution 0.025% for Reduction of Ocular Redness: A Randomized Clinical Trial.  *Optometry and Vision Science*, maaliskuu 2018, 95. vsk, nro 3, s. 264–271. PubMed:29461408. doi:10.1097/OPX.0000000000001182. ISSN 1040-5488. Artikkelin verkkoversio.
8. 1 2  Tetrahydrozoline *toxnet.nlm.nih.gov*.  3.1.2017.  Arkistoitu 3.1.2017. Viitattu 5.9.2018.
9. 1 2 3  SA Al-Abri, HS Yang, KR Olson: Unintentional Pediatric Ophthalmic Tetrahydrozoline Ingestion: Case Files of the Medical Toxicology Fellowship at the University of California, San Francisco.  *Journal of Medical Toxicology*, joulukuu 2014, 10. vsk, nro 4, s. 388–391. PubMed:24760708. doi:10.1007/s13181-014-0400-9. ISSN 1556-9039. Artikkelin verkkoversio.
10. ↑  Nina Dale: Amerikkalaisnainen myrkytti miehensä lisäämällä silmätippoja juomaveteen päivien ajan *Iltalehti*.  4.9.2018. Viitattu 5.9.2018.
11. ↑  Eileen AJ Connelly: Wife admits fatally poisoning ‘unfaithful’ hubby with eye drops: cops *New York Post*.  1.9.2018.  Arkistoitu 2.9.2018. Viitattu 5.9.2018.
12. ↑  US 2731471 A *ip.com*.  17.1.1956. Viitattu 5.9.2018.
13. ↑  *The Merck index*, s. 1453. 12. painos. Whitehouse Station, NJ, USA: Chapman & Hall Electronic Pub. Division, 2000. OCLC: 46987702. ISBN 9781584881292.